**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење закона о потврђивању Споразума између Владе Републике Србије и Владе Црне Горе о узајамном признавању квалификованих услуга од поверења које се пружају у Републици Србији и услуга сертификовања за електронске трансакције које се пружају у Црној Гори садржан је у члану 99. став 1. тачка 4. Устава Републике Србије, којима је, између осталог, прописано да Народна скупштина потврђује међународне уговоре кад је законом предвиђена обавеза њиховог потврђивања.

**II. РАЗЛОЗИ ЗА ПОТВРЂИВАЊЕ МЕЂУНАРОДНОГ СПОРАЗУМА**

Чланом 40. Закона о електронском документу, електронској идентификацији и услугама од поверења у електронском пословању („Службени гласник РС”, број 94/17) предвиђена је могућност прекограничног признавања квалификованих услуга од поверења, односно да квалификована услуга од поверења коју пружа страни пружалац услуге од поверења је у реципроцитету са домаћом услугом од поверења у земљи страног пружаоца услуге, ако је то регулисано потврђеним међународним споразумом.

Билатералне односе Републике Србије и Црне Горе карактерише узајамна подршка процесу евроинтеграција и регионалној сарадњи, као и интерес за даљи развој економске сарадње и за улагање у заједничку инфраструктуру.

Трговинска размена је доминантан облик економске сарадње између две земље, регулисана је одредбама ЦЕФТА споразума и одвија се без наплате царина. Република Србија је главни спољнотрговински партнер Црне Горе и у извозу и у увозу, док је Црна Гора 17. спољнотрговински партнер Републике Србије, односно шесто извозно тржиште.

У погледу сарадње у области информационо-комуникационих технологија, сарадња између две земље иницирана је током претходних сусрета званичника обе земље, а у циљу заједничког јачања индустријске, технолошке и привредне сарадње.

Имајући у виду чињеницу да су информационо-комуникационе технологије покретач глобалног економског развоја Република Србија је своју опредељеност ка информационо-комуникационим технологијама потврдила доношењем Стратегије развоја информационог друштва у Републици Србији до 2020. године („Службени гласник РС", број 51/10), у којој се наводи да развој информационог друштва треба усмерити ка искоришћењу потенцијала информационо-комуникационих технологија за повећање ефикасности рада, економски раст, већу запосленост и подизање квалитета живота свих грађана Републике Србије.

Међусобно признавање квалификованих услуга од поверења доприноси елиминисању препрека у електронском пословању, омогућава коришћење и једнако правно дејство квалификованих услуга од поверења, односно квалификованих услуга сертификовања за електронске трансакције у обе земље, као и узајамно признавање квалификованих средстава за креирање електронског потписа, квалификованог електронског печата и квалификованог електронског временског жига.

Потврђивање споразума ће имати утицај на привредне субјекте обе земље који ће кроз признавање квалификованих услуга од поверења бити у могућности да у међусобној пословној сарадњи пређу на електронско пословање, које је брже и ефикасније од класичног пословања. Међусобно признавање такође значи да ће грађани и привредни субјекти из једне земље моћи да користе онлајн услуге друге земље, односно моћи ће да се идентификују путем својих шема електронске идентификације који су подједнако прихваћени у обе земље. Дакле, онлајн услуге једне земље биће доступне и у другој земљи што ће позитивно утицати на привредни развој обе земље.

Наиме, до сада, српски сертификати за електронски потпис нису били признати у Црној Гори, и обратно, црногорски сертификати за електронски потпис нису били признати у Републици Србији.

Потврђивањем Споразума обе земље међусобно признају:

– квалификовани електронски потпис;

– квалификовани електронски печат;

– квалификовани електронски временски жиг;

– регистроване шеме-системе електронске идентификације.

**III. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ МЕЂУНАРОДНОГ СПОРАЗУМА**

Извршавањем Споразума између Владе Републике Србије и Владе Црне Горе о узајамном признавању квалификованих услуга од поверења које се пружају у Републици Србији и услуга сертификовања за електронске трансакције које се пружају у Црној Гори не стварају се финансијске обавезе за Републику Србију.

**IV. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШАВАЊЕ МЕЂУНАРОДНОГ СПОРАЗУМА**

За доношење овог закона, као и за реализацију Споразума између Владе Републике Србије и Владе Црне Горе о узајамном признавању квалификованих услуга од поверења које се пружају у Републици Србији и услуга сертификовања за електронске трансакције које се пружају у Црној Гори није потребно обезбедити средства у буџету Републике Србије.